Hoe om oefening by jou kantoorwerk in te pas - Jou Werk | Solidariteit WêreldJou Werk | Solidariteit Wêreld
Tuis › 2016-gesond › Hoe om oefening by jou kantoorwerk in te pas
Hoe om oefening by jou kantoorwerk in te pas
Dinsdag | 28 Julie | 2015
’n Sittende leefstyl is ongelukkig die neweproduk van vandag se korporatiewe en tegnologiegedrewe wêreld. Sit is die hoofaktiwiteit van die dag. Ons pendel per motor na ons kantoorwerk, ons is vir ure aanmekaar lessenaargebonde voor ons rekenaars, ons sit terwyl ons huis toe ry en, les bes, sit ons voor die televisie (terwyl ons ons aandete eet!) voordat ons gaan slaap.
In ’n perfekte wêreld sou ons almal minstens een uur per dag gehad het om aan ons fisiese fiksheid te bestee, maar in die regte wêreld is vier en twintig uur skaars genoeg tyd vir werk, skool en gesin, laat staan nog oefen!
Om fisies aktief te wees, is makliker as wat jy dalk dink. Eksperimenteer met die volgende slim maniere om oefening by jou besige skedule in te glip.
Sneloefening gedurende jou etenstyd
Gebruik jou etenstyd om te ontstres en lewe te kry. Om deur ’n agtuur-dag te worstel sonder om behoorlik te rus, sal uiteindelik lei tot ’n afname in produktiwiteit en meer uitputting. Gebruik die eerste 30 minute van jou pouse om die een of ander soort oefening te doen: ’n vinnige spinklas, ’n paar lengtes in die swembad of ’n vinnige stappie om die blok. Daar is dalk ’n gimnasium by jou werk, of jy het dalk toegang tot ’n nabygeleë swembad of selfs pluimbalbane. Maak ook seker dat jy tyd vir ’n gesonde middagete inruim – weg van jou lessenaar!
Verander jou kantooromgewing
Ons kantore is dikwels só ingerig dat dit mense aanmoedig om te sit. Ruimtes word ontwerp met die onuitgesproke versoek om te sit terwyl jy werk. Navorsers by Washington Universiteit in St. Louis rapporteer dat groepe wat saam aan ’n projek werk terwyl hulle staan meetbaar meer betrokke en minder territoriaal is as wanneer hulle sit.
Oorweeg dit om die uitleg van jou kantoor te verander: meubileer die konferensiesaal op so ’n wyse dat dit staande vergaderings ondersteun, of bied Switserse balle aan in plaas van stoele. Rus ’n plek in jou kantoor toe waar jy ’n paar vinnige kernversterkrepitisies kan doen; maak jou reg vir sukses en hou handgewigte of oefenbuise by jou lessenaar.
Omseil die uitnodiging om te sit
In plaas daarvan om uit gewoonte te sit terwyl werkopdragte hersien word, bespreek projekidees met kollegas terwyl julle loop. Staan terwyl jy oor die telefoon praat. Loop na medewerkers se lessenaars in plaas daarvan om e-posse te stuur. Klim trappe in plaas daarvan om met die hysbak te ry. Kom, moenie net daar staan nie! Loop met die roltrap op in plaas van bloot te staan en wag vir die tweede verdieping.
Stel jou alarm om vroeg af te gaan
Deur soggens te oefen, is oefening die eerste ding wat jy van jou taaklysie skrap. Moeilik om so vroeg uit die bed te kom? Slaap in jou oefenklere en begin sweet sodra jy wakker word.
Studies toon ’n opmerklike korrelasie tussen gereelde aktiwiteit en ’n toename in produktiwiteit. ’n Oefenroetine verhoog jou daaglikse energie oor die kort termyn en kan selfs die aantal breinselle wat jy oor die lang termyn ontwikkel, laat toeneem!
Dis nie nodig om jou gedaan te sweet om hierdie voordele te verkry nie; navorsing het bewys dat selfs lae-intensiteitoefening tot opmerklik minder uitputting en ’n toename in doeltreffendheid lei.
Oefening het ook onmiddellik ’n uitwerking op jou bui. As jy aktief raak, skei jou liggaam breinchemikalieë af wat die ongemak van inspanning verminder en ’n gevoel van behaaglikheid gee. Dit is vanselfsprekend dat jy met hoër energievlakke en ’n positiewe gemoedstemming meer produktief sal wees gedurende jou werkdag. Waarvoor wag jy? Kom aan die gang!